Polisielede staan omtrent tou om optelbaba te vertroetelSers. Bilivana Hendrick Mbola en die baba wat polisielede by die Sinoville-polisiestasie Refentse gedoop het. ŉ Baba van vermoedelik sowat twee uur oud wat Vrydagoggend vroeg in die noorde van Pretoria opgetel is, sterk goed aan by ŉ plek van veiligheid. Die polisie het Vrydag omstreeks 05:00 ŉ oproep gekry dat die seuntjie, toegedraai in ŉ lap en in ŉ plastieksak, op die hoek van Dr. Swanepoel- en Sefako Makgatho-rylaan gevind is, het AO Johan van Dyk, woordvoerder van die Sinoville-polisiestasie, gesê. Die baba het geen klere aangehad nie. Die polisie het paramedici inderhaas na die toneel ontbied waar seker gemaak is die kleintjie is ongedeerd. Hy is daarna na die polisiestasie geneem – waar ŉ heldeontvangs op hom gewag het. Van Dyk sê die polisielede het bykans tou gestaan om die seuntjie te vertroetel. Terwyl die nodige dokumentasie afgehandel is om hom na ŉ plek van veiligheid te neem, was daar geen einde aan die polisielede se gewerskaf om te verseker die baba voel geliefd nie. “Die ou seuntjie het almal se harte geroer, dit het almal by die polisiestasie gevang,” het Van Dyk gesê. “Almal het ingespring en gehelp.” Die pasgebore outjie het bly koud kry, tot een van die vrouebeamptes hom styf teen haar bors vasgedruk en hy eindelik warm geword het. By die polisiestasie is die seuntjie intussen Refentse – wat beteken “ons het oorwin” – gedoop. Hy is daarna na ŉ huis van veiligheid geneem. Die polisie het begin met ŉ ondersoek om sy ouers op te spoor. Van Dyk het ŉ beroep op mense gedoen om in só ŉ geval eerder ŉ kind na ŉ plek van veiligheid, ŉ polisiestasie of maatskaplike werker te neem om te verseker die kind kry behoorlike versorging. “Moet asseblief nie net ŉ kind aflaai nie. As jy voel jy kan nie na die kind omsien nie, nader iemand of ŉ plek wat jou kan help.” In hierdie omgewing is instellings soos Rock of Hope, die Wonderboom-CMR of die Sinoville-krisissentrum gereed om in te gryp, het hy gesê.